# «Du har det evige livs ord og vi tror»

Preken Olav Skjeveslands begravelse 20.09.2019

Olav hadde selv bestemt hvilken tekst som skulle prekes over i denne begravelsen. Ordene er hentet fra en spesiell situasjon i Jesu liv. Fra å være en suksessfull vandrende forkynner som mange fulgte, var det nå mange som begynte å forlate ham og Jesus spør disiplene hva med dere. Evangelisten Johannes skriver:

Etter dette trakk mange av disiplene seg unna og gikk ikke lenger omkring sammen med ham. Da spurte Jesus de tolv: «Vil også dere gå bort?» Simon Peter svarte: «Herre, hvem skal vi gå til? Du har det evige livs ord, og vi tror og vet at du er Guds Hellige.» Joh 6,66-67

Med sin sjeldne nådegave til å formidle dyp teologi i enkle og geniale setninger sa Olav for et par år siden:

Når teologen blir gammel, blir teologien enklere. Til slutt er det bare Jesus.

12. april 2012 holdt Olav sin siste påskedagspreken som biskop her i Domkirken. Da talte han realistisk om smerten både ved sykdom og død. For vi må alltid tale sant om livet og livsvilkårene ved å følge Jesus. Olav sa det derfor slik:

«Med det innebærer ingen garanti for et lettvint liv, eller en enkel død. Livet kan føre tunge hendelser over oss. Tunge prøvelser rammer oss iblant. Døden kan så visst skremme oss. La oss bare være ærlige om det, og ikke tilta oss en troens heltestatus. (Den gode jord s.135)

Ja, livet kan være tøft og sorgen og døden gjør vondt. Døden setter skiller mellom oss. Det er ikke uten grunn at Bibelen omtaler døden som en fiende. Jesus gråt da hans venn Lasarus var død. Sorgen har sin tid, Olav beskrev det slik:

«Døden kan saktens såre, skille venn fra venn og rive opp familiebånd.» (137)

Vi sørger i dag over at Olav ikke lenger er blant oss. Døden setter sine spor. Men det er ikke alt vi har å si. Olav sa det slik: «Men døden skal altså ikke vinne til sist.» Hvordan kan ha si det; fordi Jesus gjør forskjellen. I den kristne tro kommer vi ikke utenom Jesus. Vi har ikke noen annen å gå til. På prekestolen her sa Olav:

Evangeliene, alle fire, forteller om det som ikke kunne skje. Alle evangelistene forteller påskehistorien, hver med sine betoninger og poenger. Fortellingene har én samlende sum, ett hovedbudskap: Det umulige har faktisk skjedd!

Men en linje til må tegnes, en linje Olav var opptatt av. Jesus har ikke bare seiret og gjort det umulige ved å bryte dødens lenker. Det har også konsekvenser for vårt liv. Når Peter senere i livet, etter Jesu død og oppstandelse, skriver sitt brev, sier han teksten som lyder ved hver dåp i vår kirke og ofte ved begravelser:

Lovet være Gud, vår Herre Jesu Kristi Far, han som i sin rike miskunn har født oss på ny til et levende håp ved Jesu Kristi oppstandelse fra de døde. I Pet 1,3

Jesu oppstandelse har konsekvenser for oss. Olav taler om dette håpet i slutten av sin siste påskepreken:

Av og til er jeg redd for å bruke for store ord om påskens betydning – om følgene av Jesu oppstandelse. Men rett forstått kan vi ikke bruke for store ord om påskens realiteter. Den siste oppsummeringen gir biskop Johan Nordahl Brun oss i sitt meislede påskevers:

Jeg har vunnet, Jesus vant

Døden oppslukt er til seier.

Jesus mørkets fyrste bandt,

Jeg den kjøpte frihet eier.

Åpen har jeg himlen funnet,

Jesus vant og jeg har vunnet!!»

Dette er påskerealismen vår tro kan binde seg til!

Amen (137)

Slik slutter hans tale. Ja, det er sant. Det er til denne troen vår tro og kirken bygger på og er bundet til.

Da spurte Jesus de tolv: «Vil også dere gå bort?» Simon Peter svarte: «Herre, hvem skal vi gå til? Du har det evige livs ord, og vi tror og vet at du er Guds Hellige.»

«Når teologen blir gammel, blir teologien enklere. Til slutt er det bare Jesus.» Fordi vi tror og vet at vår gjenløser lever.

Ære være Faderen og Sønnen og den Hellige Ånd, som var er og blir en sann Gud fra evighet og til evighet. Amen

Stein Reinertsen

20.09.2019